Når katastrofen inntreffer

Når katastrofen inntreffer (orig: Seconds From Disaster) er en britisk-amerikansk dokumentarserie som gikk på National Geographic Channel fra 2004 til 2007 og fra 2011 til 2012. Serien tok for seg forskjellige katastrofer, ofte menneskeskapte, men også en del naturkatastrofer. ProDarlow Smithson var seriens produsent, mens Ashton Smith var programleder og forteller.
I programmene presenteres ulykken, og årsaken til ulykken. Dokumentaren benytter seg av datasimuleringer for å fremstille hendelsesforløpet. Et gjennomgående tema som nevnes i alle program er at «Katastrofer skjer ikke sånn uten videre, de kommer av en kjede med kritiske hendelser». Programmet førsøker også å gi ulykken et menneskelig ansikt med en del intervjuer av overlevende, vitner eller pårørende.


== Ulykker som er omhandlet ==


=== Sesong 1 ===
Serien ble startet i 2004. Ulykkene som ble omhandlet i første sesong var

Krasjet til Concorde, 25. juli 2000 da 113 mennesker omkom etter at overlydsflyet styrtet kort tid etter avgang fra Paris.
Brannen i Mont Blanc-tunnelen, 24. mars 1999 da en lastebil tar fyr i en veitunnel i Alpene. 39 mennesker bukker under for de giftige gassene.
Bomben i Oklahoma City, 20. april 1995 da en bilbombe sprenges utenfor en kontorbygning i Oklahoma City og 168 mennesker omkommer.
«Scandinavian Star» ulykken, 7. april 1990 da en bilferge mellom Danmark og Norge tar fyr med tap av 158 menneskeliv.
Togulykken i Eschede 3. juni 1998 da et høyhastighetstog sporer av og en bro faller over den. 101 mennesker omkommer.
Big Bayou Canot-ulykken 22. september 1993 da et langdistansetog tilhørende Amtrak faller av en bro i Alabama som har blitt skadet noen minutter tidligere av et lasteskip ute av kurs. 40 mennesker omkom.
Eksplosjonene i Guadalajara 22. april 1992 var en serie gasseksplosjoner i kloakkanlegget. 206 mennesker omkom da flere kvartaler av den meksikanske byen ble lagt i ruiner.
Kaprunulykken 11. november 2000 drepte 155 mennesker. En tunnelbrann i en Kabelbanevogn med skiturister på vei opp mot fjellet.
Piper Alpha ulykken var en serie eksplosjoner på en engelsk borerigg i Nordsjøen 6. juli 1988. 167 arbeidere omkommer.
Flommen ved Val di Stava 19. juli 1985 skyldtes at en demning som holdt tilbake avfall fra en gruve brøt sammen. Den påfølgende flommen kostet 268 livet.
Tenerife-ulykken 27. mars 1977 er den verste flyulykken noensinne med 573 omkomne. To Boeing 747 fly kolliderte på rullebanen i Kanariøyene.
Angrepet på Pentagon under Terrorangrepet 11. september 2001 da et kapret fly ble styrtet inn i det amerikanske forsvarets hovedkvarter.
Tsjernobylulykken 26. april 1986 som er den verste kjernekraftulykken noensinne.


=== Sesong 2 ===
Sesong 2 ble opprinnelig sendt i 2005 og omhandlet

Tapet av romfergen Columbia 1. februar 2003 da syv astronauter omkommer under nedstigningen til jorden.
Snøskredet i Galtür i Østerrike 23. februar 1999 der 31 mennesker omkom.
Styrten til British Midland 92, 8. januar 1989 da et fly mister motorkraften og 47 personer omkommer.
Mount St. Helens utbruddet 18. mai 1980 der 57 omkom.
Herald of Free Enterprise ulykken 6. mars 1987 der 193 omkommer etter at en bilferge i Den engelske kanal tar inn vann og velter.
Jordskjelvet i Kobe (Hanshinskjelvet) 17. januar 1995 med nesten 6500 omkomne.
United Airlines rute 232 som krasjlandet i Sioux City etter at den mistet all styring bortsett fra motorkraften. 112 omkom, mens omtrent 185 overlevde på mirakuløst vis.
Terrorbombene mot to nattklubber på Bali i Indonesia 20. september 2002 drepte 202 personer.
Hotel New World i Singapore som raste sammen 15. mars 1986 med 33 dødsfall.
TWA rute 800, en jumbojet som eksploderte kort etter avgang 17. juli 1996 med tap av alle 230 personer ombord.
Togkrasjet ved Gare de Lyon i Paris 27. juni 1988 da et pendlertog nesten uten bremser raste inn i et annet tog som ventet ved togstasjonen og 56 omkom.
Luftskipet Hindenburg som brant opp ved landing i Lakehurst i New Jersey. 35 omkomne.
Humberto Vidal-eksplosjonen, en gasseksplosjon i en skoforretning i San Juan på Puerto Rico 12. november 1996 som kostet 33 mennesker livet.
Hyatt Regency-ulykken 17. juli 1981 i Kansas City i Missouri, da en gangbro kollapser under en dansekonkurranse, med tap av 114 liv.
Bijlmer-ulykken 4. oktober 1992. Et fraktfly tilhørende El Al mistet to motorer og skadet en vinge for så å styrte inn i en leilighetsblokk i Amsterdam. I blokken og flyet omkom tilsammen omkom 43 personer.
«Kursk»-ulykken. Under en militærøvelse 12. august 2000 førte en eksplosjon på den russiske atomubåten «Kursk» til at den sank. 118 mennesker omkom enten i eksplosjonen eller i timene etter at ubåten hadde havarert.
Brannen på King's Cross stasjon 18. november 1987 startet som en tilsynelatende liten brann i rulletrappen på vei opp fra T-banestasjonen, men plutselig utviklet den seg til et eksplosjonsartet inferno som drepte 31 personer i billetthallen ovenfor.
Terrorbomben mot den amerikanske ambassaden i Nairobi 7. august 1998. En tilsvarende bombe ble sprengt mot ambassaden i Dar-es-Salaam kun minutter etter, men ble ikke omtalt i noen stor grad i programmet.
ValuJet ulykken 11. mai 1996. Et DC-9 fly til lavprisselskapet ValuJet tar fyr og styrter rett i sumpen, like etter avgang fra Miami. Alle 110 omkom.


=== Sesong 3 ===
3. sesong ble først sendt i 2006 og omhandlet

Forliset til RMS «Titanic». Verdens største skip til da kolliderte med et isfjell natt til 15. april 1912 og sank noen timer senere med tap av over 1500 menneskeliv.
American Airlines rute 587 som styrtet i New York like etter avgang 12. november 2001 og 257 omkom.
München-massakren under de olympiske lekene i 1972. En terroristgruppe tok de israelske idrettsutøverne som gisler, og dramaet kulminerte i en massakre.
Sampoong-kollapsen i Seoul, da en svær forretningsbygning raste sammen 29. juni 1995 etter en rekke byggefeil. 502 personer i bygningen måtte bøte med livet.
Air Florida rute 90 som styrtet i Potomac-elven 13. januar 1982, like etter avgang fra Washington nasjonale lufthavn ved Washington D.C. 78 personer omkom.
Jordskjelvet og tsunamien i Indiahavet 2004. Et jordskjelv i Det indiske hav 26. desember 2004 førte til massive flodbølger (tsunamier) og over 200 000 mennesker i flere land døde.
de Havilland Comet-ulykkene. Flere av disse jetflyene, det første vestlige passasjerjetflyet, styrtet etter katastrofal svikt i skroget.
American Airlines rute 191, den verste flyulykken på amerikansk jord, skjedde 25. mai 1979 da en motor på DC-10 flyet falt av under avgang fra Chicago. Noen sekunder senere styrtet flyet inn i en trailerpark og 273 omkom.
Brannen ved oljeraffineriet i Texas City 23. mars 2005 som drepte 15 personer.
Soufrière Hills-utbruddet, 1995–1997 der 23 omkom, og hovedstaden Plymouth ble ødelagt.


== Referanser ==


== Eksterne lenker ==
(en) Offisielt nettsted 
(en) Når katastrofen inntreffer på Internet Movie Database 
(en) Når katastrofen inntreffer på Rotten Tomatoes